**Savaria Szimfonikus Zenekar**

**Szakmai beszámoló 2018**

A Savaria Szimfonikus Zenekarhoz az éves eseménynapló tanúsága szerint 2018-ben 107 hangverseny köthető: résztvevőként vagy szervezőként, lebonyolítóként vettünk részt az események megvalósításában. A 107 hangversenyen, melyből Szombathelyen 72-t hallhatott a közönség, 48 különböző program hangzott el, 64 szólistával, 29 karmesterrel, 12 partner-együttes közreműködésével. A szombathelyi helyszínek – Bartók Terem, Agora, Evangélikus templom, Székesegyház, Főtér – mellett a zenekar 29 alkalommal szerepelt más magyar településen, 6 alkalommal külföldön. Összességében a hangverseny-látogatók száma megközelítette a 40.000 főt.

68 teljes állású és 11 részmunkaidős művész közreműködésével, valamint 7 egyéb munkakörben alkalmazott munkavállaló segítségével valósult meg Szombathelyen a 2017-2018-as és 2018-2019-es évad naptári évre eső 35 bérletes és a 37 bérleten kívüli előadása, melyek a zeneirodalom valamennyi korszakát érintve kínáltak magas színvonalú szórakozást a publikumnak.

A ***Szimfónia bérlet*** adott évre eső 11 előadása során ismét egy sokszínű válogatást mutattunk be a zeneművészet különböző stílusaiból. A hagyományosnak számító repertoárdarabok – mint például Mozart, Beethoven, Brahms, Csajkovszkij szimfóniái és versenyművei – mellett bemutatásra kerültek a Bartók Teremben ritkán hallható, ám rendkívül kedvelt művek is. Fokozott várakozás övezte például Ravel: Bolero című művének előadását vagy Bizet-Scsedrin: Carmen szvitjének megszólaltatását. Különleges volt a brazil est, ahol a dél-amerikai ország szimfonikus zenéjét két brazil művész közreműködésével mutattuk be közönségünknek. A sorozat hangversenyein Madaras Gergely vezetőkarmester és Thomas Kornél asszisztens-karmester mellett két Kossuth-díjas magyar művész, Vásáry Tamás és Kelemen Barnabás is fellépett, valamint vendégünk volt Hermine Pack osztrák és Miguel Campos Neto brazil dirigens is. A szólisták is rendkívül széles palettát mutattak, hiszen az elismert magyar művészek /Kokas Katalin, Kokas Dóra, Csáki András / mellett fiatal hazai tehetségek / Győri Noémi, Gyenge Tibor, Gyenge András / is lehetőséget kaptak. A külföldi művészeket Thiago Bertoldi brazil, Katariina Záborszky finn és Giulio de Padova olasz muzsikusok képviselték. Vendégünk volt a Szimfónia bérlet keretében a Magyar Rádió Szimfonikus Zenekara, a Nemzeti Énekkar és az Amadinda ütőegyüttes is.

A ***Harmónia bérletből*** 2018-ben 7 előadás került megrendezésre. Ezek között volt 4 ismétlő előadás, ahol a Szimfónia bérlet adott műsorát mutattuk be, 3 alkalommal hallhattak „független” programot az érdeklődők. A közös hangversenyek a Madaras Gergely vezetésével megvalósult koncertek közül kerültek a programba, míg az egyéb események lehetőséget nyújtottak kiváló vendégművészek és együttesek bemutatkozására: az olasz dirigens Aldo Sisillo mellett a magyar karmestereket Dubóczky Gergely és Vajda Gergely, míg a művészek sorában az orosz Sophia Vasheruk zongoraművész mellett Magyarországot Bogányi Gergely és Ábrahám Márta képviselte.

A ***Kamarazene sorozat*** hangversenyei mindig is különleges alkalmak, hiszen a kis előadási apparátusra írott művek előadásakor kiemelt fontosságú a művészek közötti kölcsönhatás, együttműködés. Az évben megvalósult 5 koncert műfajilag és összetételében is rendkívüli változatosságot kínált. Az első hangversenyen Foki Dániel és Zita Tschirk előadásában Schubert egyik leghíresebb dalciklusa, a Téli utazás hangzott el. A második koncerten a grazi Trio Brio érkezett Szombathelyre, a klasszikus hegedű-cselló zongora felállásban. A következő alkalommal a zenekar művészei adtak műsor a fúvós kamarazenei irodalomból, majd Noé Inui és Horváth-Schottenröhr Piroska hegedű-zongora szonátaestje zárta a 2018 tavaszára meghirdetett sorozatot. Októberben a Savaria Rézfúvós Együttes mutatkozott be a közönségnek egy kamarazenei hangverseny keretében.

A rendkívül sikeres ***Zenemanók bérlet*** természetesen 2018-ban is folytatódott. A Bartók Terem falai közé 4 különböző tematikájú programot kínálva 18 hangversenyen vártuk azokat az ifjú koncertlátogatókat, akik reményeink szerint a jövő publikumát adják majd. Az óvodásoknak és kisiskolásoknak rendezett hangversenysorozat iránt nem csökken az érdeklődés, minden alkalommal telt ház előtt kerülnek bemutatásra a programok. A kor igényeihez igazítva az előadások a zene mellett minden esetben kínálnak valami különlegeset. A farsangi időszakban Saint-Saens Az állatok farsangja című művét adtuk elő, a zenei élményt projektoros kivetítés gazdagította. Májusban a „Tánckavalkád” című programban a táncok valóságosan is megjelentek, a Rimányi Táncstúdió ifjú táncosainak és egy profi táncospárnak segítségével. Októberben és decemberben az apró karakterdarabok a zenekari művészek által színpadra állított, jelmezben előadott mesejátékok keretei között hangzottak el, a „Manócsínyek” és a Csilingelő száncsengő” című előadások kiváló fogadtatásra találtak. A zenei nevelést szolgálták az egyre népszerűbb „Hangos látás, színes hallás” sorozat hangversenyei is, melyeken Madaras Gergely az adott hét bérletes hangversenyein szereplő nagyobb szabású szimfonikus művek értő elemzésével és kisebb részletek bemutatásával hozta közelebb a műfajt a publikumhoz.

A ***bérleten kívüli rendezvények*** 2018. évi sorát egy, a Zeneakadémia felkérésére megvalósított karmesterdiploma hangverseny nyitotta, melyen Beethoven, Schumann és Csajkovszkij műveit játszotta a zenekar. Ezután a „Gyerek-Hollywood” filmzenei koncertek következtek, Pejtsik Péter és Pejtsik Panka zenei összeállításának előadásában Jenes Kitti és Veréb Tamás működött közre. A nyári fesztiválok és az ehhez kapcsolódó előadások ismét komoly feladatot kínáltak együttesünknek: a Szombathely nyári zenei életét immár 4 évtizede meghatározó Bartók Fesztivál keretében a karmesterkurzuson és az ehhez kapcsolódó záróhangversenyen működött közre a zenekar, majd Hamar Zsolt irányításával már az Iseumi színpadon kapcsoltuk össze a két fesztivált: a Bartók Fesztivál zárása és az Iseumi Játékok nyitóelőadása esett egybe. Az érdeklődők Poulenc: Az emberi hang című egyfelvonásosa mellett Bartók opera-klasszikusát, a Kékszakállú herceg várát láthatták. Ki kell emelni a kiváló énekeseket, Komlósi Ildikót, Váradi Zitát és Cser Krisztiánt. Az előadás érdekessége volt, hogy Hamar Zsolt a zenei vezetés mellett a színpadra állítást is vállalta. Az Iseum színpadán 2018 júliusában még két bemutatót tartottunk: Robert Houlihan ír és magyar szerzők műveiből válogatott egy színes csokorral, két nagyszerű hangszeres szólista, Fiachra Mulligan és Jávorkay Sándor közreműködése színesítette a programot. Az Iseumi Játékok záróeseményeként a zalaegerszegi Kvártélyház és a Savaria Szimfonikus Zenekar koprodukciójában megvalósult Csárdáskirálynő előadás telt házas látogatottsága ismét igazolta az operett töretlen népszerűségét. Az új évad első bérleten kívüli eseményeként Szirtes Edina „Mókus” különleges „Etnoszimfonik” előadása szerepelt műsoron, majd ezt követte Kauten Andrea és a Savaria Szimfonikus közös, Brahms és Götz egy-egy zongoraversenyének felvételét bemutató CD lemezének prezentációs hangversenye. Az elmúlt évben sem maradtak Hollywood Movie Music Classics előadás nélkül a szombathelyiek: 4 nagysikerű, teltházas hangversenyt hallhattak-láthattak a Bartók Teremben, a sorozat 10., jubileumi előadását ismét Pejtsik Péter vezényelte, sztárfellépőként Radics Gigit és Király Viktort láthatták-hallhatták a közönség tagjai. A bérleten kívüli előadások sorát a „Népek Karácsonya” alcímet viselő tradicionális Karácsonyi hangverseny és a Szilveszteri Gálaestkét koncertje zárta.

Magyarországi fellépéseink legnagyobb része a Filharmóniával fennálló kapcsolat eredménye, hiszen az általuk szervezett felnőtt és ifjúsági bérletek közreműködőjeként minden évben rendszeresen nyílik lehetőségünk bemutatni tudásunkat Magyarország más településein. Így 2018-ben az ifjúsági sorozatokban Vas megye mellett Veszprém megye diákjai is hallhatták az együttest. Felnőtt hangversenyekre a Filharmónia rendezésében Kaposváron, Nagykanizsán, valamint 2 alkalommal Keszthelyen került sor. Négy alkalommal hallhatták a zenekart Budapesten: az Olasz Kulturális Intézetben a Brazil Nagykövetség reprezentatív hangversenyének közreműködőjeként lépett fel együttesünk, míg a Vigadóban a Magyar Művészeti Akadémia „Hommage a Erkel” című kortárszenei hangversenyének voltunk előadói. A Művészetek Palotájába a „Szimfonikus Felfedezések” sorozat első előadására kaptunk meghívást, majd a „Mozi hangjai” című teltházas filmzenei esten is mi adtuk a zenei hátteret. Mind az MMA szervezésében megvalósult hangversenyről, mind a „Mozi hangjai” című előadásról készült felvétel, melyek már bemutatásra is kerültek a televízióban.

Külföldi fellépéseink 2018-ban Ausztriába szólítottak minket. A Güssing városával fenntartói szinten is fennálló kapcsolat zenei letükrözése az az állandó jelenlét, mely csaknem 40 éves múltra tekint vissza. Emellett Grazban , Feistritz an der Drauban és Bécsben mutattunk be programokat, minden esetben nagy közönségsikerrel.

Természetesen nem csak a zenekar rendezvényein találkozhatunk az együttes művészeivel. A zenekar tagjai és a tagokból alakult zenei formációk az elmúlt évben is számos esetben léptek fel a város és a régió különböző kulturális rendezvényein, ám ezek az egyéni megvalósítások okán nem kerülhettek be a beszámoló elején említett eseménynaplóba. A zenei nevelésben szintén meghatározó az együttes kiváló művészeinek szerepe, hiszen a például megyei szinten a legtöbb zeneiskolában dolgozik zenekari tag pedagógusként.

A szakmai munka minőségét 2018-ban is sikeresen segítette a zenekar tagsága mögött működő intézményi háttér. A zenekar nem művészi munkakörben dolgozó munkavállalói felelősséggel állnak a munkakörükből fakadó tevékenységek végrehajtásához, így teszik lehetővé a vállalt művészi feladatok zavartalan teljesítését. A GESZ-szel /Egészségügyi és Kulturális Intézmények Gazdasági Ellátó Szervezete/ kötött megállapodás továbbra is nagyszerűen betölti feladatát, biztosítva a munkajogi és pénzügyi folyamatok zavartalan lebonyolítását.

2018-ban fontos változás volt a gazdálkodásunkban, hogy nemzeti kategóriás együttesként a korábban NMI-n keresztülfuttatott, kormányzati döntésből származó, pályázati elszámolási feltételekkel biztosított 90 milliós támogatás beépült a központi támogatásba. A többlet jelentős részének felhasználásával megtartottuk azt a bérstruktúrát, mely megközelítette a korábban „elszívó-erőként” is jellemzett pedagógusi bértáblát. Sikerült folytatni az eszközállomány fejlesztését is, részben új hangszerek és kiegészítő egységek beszerzésével, részben a meglévő állomány költségigényesebb karbantartásával. Sajnálatos módon forráshiány miatt nem sikerült megvalósítani a Bartók terem energetikai fejlesztését, ez a feladat lassan megkerülhetetlenné válik. Jelenleg megpróbáljuk a világítóegységek foglalatait kicserélni, remélhetőleg ez átmeneti időre / 1-1,5 év / megoldja a világítás problémáit.

Az elmúlt évet a Savaria Szimfonikus Zenekar kapcsán számos szakmai fórumon is említett sokszínű és változatos programkínálat jellemezte, melynek magas művészi szinten történő megvalósítása elnyerte a közönség szimpátiáját Szombathelyen, belföldön és külföldön egyaránt. Úgy vélem, a szakmai beszámoló alapján is megállapítható, hogy városunk egyetlen nemzeti minősítésű együttese hagyományaihoz méltóan továbbra is a magyar és egyetemes zenekultúra kiváló és elismert képviselője.

Kiss Barna

igazgató

Savaria Szimfonikus Zenekar

Szombathely, 2019. április 3.